text: 40-årig sigtet for dyremishandling
  11 januar 2010 kl. 11.54
  En 40-årig mand fra Vonge-egnen er sigtet for dyremishandling efter at politiet lørdag fandt en død hest på en mark, en død ko og en vædder og nogle kalve, der var meget misrøgtede.
  Også fire heste, der gik rundt på marken, så ud til at være i dårlig forfatning, skriver Horsens Folkeblad mandag. 
  Politiet blev kaldt til marken på Mylderupvej i Tørring, hvor en hest lå død. De traf ejeren, den 40-årige mand, og fulgte med ham til hans gård. Her fandt de de andre dyr, som gik i deres eget møg og skidt og alle var udmagrede. 
  Den 40-årige har en anden gård ved Vonge. Den skal politiet se nærmere på mandag, skriver avisen.
  